**Informatīvais ziņojums**

**“Par 2017. gada 22.-23. jūnija Eiropadomē un 2017. gada 22. jūnija Eiropadomes 27 Eiropas Savienības dalībvalstu (50. panta) formāta sanāksmē izskatāmajiem jautājumiem”**

2017. gada 22.-23. jūnijā notiks Eiropadome. Savukārt 22. jūnijā notiks Eiropadomes 27 Eiropas Savienības dalībvalstu (50. panta) formāta sanāksme.

22.-23. jūnija Eiropadomes darba kārtībā ir seši jautājumu bloki: drošība un aizsardzība; nodarbinātība, izaugsme un konkurētspēja; migrācija; Parīzes nolīgums par klimata pārmaiņām; Digitālā Eiropa; ārējās attiecības.

*Drošība un aizsardzība*

Ņemot vērā nesenos teroraktus vairākās Eiropas Savienības (ES) dalībvalstīs, Eiropadome pievērsīsies pasākumiem iekšējās drošības stiprināšanai un cīņai pret terorismu. Tāpat valstu un valdību vadītāji izvērtēs paveikto iepriekš pieņemto lēmumu īstenošanā ārējās drošības un aizsardzības jomā. Atsevišķos jautājumos, piemēram, Pastāvīgā strukturētā sadarbība, Eiropadome varētu sniegt tālākas stratēģiskās vadlīnijas.

Iekšējās drošības jomā Latvija uzskata, ka svarīgi strādāt pie informācijas drošības un robežu un migrācijas pārvaldībā izmantoto informācijas sistēmu sadarbspējas nodrošināšanas. Aicinām Eiropas Komisiju pēc iespējas ātrāk nākt klajā ar tiesību aktu priekšlikumiem sadarbspējas uzlabošanai un tiesībaizsardzības iestāžu pieejas ES informācijas sistēmām vienkāršošanai un pielāgošanai operacionālajām vajadzībām.

Latvija turpina atbalstīt ciešāku ES dalībvalstu sadarbību drošības un aizsardzības jomā, t.sk. spēju attīstību. Novērtējam līdz šim paveikto ES-NATO sadarbībā un atbalstām tās tālāku padziļināšanu un paplašināšanu. Analizēsim EK nesen klajā laistos priekšlikumus par Eiropas Aizsardzības fonda un Eiropas Aizsardzības rūpniecības attīstības programmas izveidi, īpašu uzmanību pievēršot atbalstam maziem un vidējiem uzņēmumiem un piegādes drošības aspektiem. Uzsveram nepieciešamību Pastāvīgās strukturētās sadarbības ietvaros saglabāt līdzsvaru starp ambiciozu un iekļaujošu sadarbības ietvaru, kā arī ietvert spēju attīstības dimensiju kā vienu no šīs sadarbības uzdevumiem.

*Nodarbinātība, izaugsme un konkurētspēja*

Eiropadome izvērtēs paveikto ES Vienotā tirgus padziļināšanā, kā arī pievērsīsies aktuālajiem tirdzniecības jautājumiem. Eiropas semestra jeb ikgadējā ekonomikas politikas koordinēšanas cikla ietvaros Eiropadome apstiprinās valstu specifiskās rekomendācijas dalībvalstīm.

Latvija piekrīt, ka nepieciešams turpināt aktīvi strādāt pie Vienotā tirgus stratēģiju īstenošanas atbilstoši iepriekš noteiktajiem mērķiem un vadlīnijām. Digitālā vienotā tirgus stratēģijas ietvaros Latvijai svarīgi tādi jautājumi kā datu ekonomikas potenciāla atraisīšana, t.sk. brīva datu plūsmas iniciatīva, kiberdrošības stiprināšana un tiešsaistes platformu atbildīguma veicināšana, lai uzlabotu interneta vidi un it īpaši mazinātu naida runas un propagandas izplatību. Vienotā tirgus stratēģijas ietvaros sagaidām ambiciozu Pakalpojuma pakotnes virzību un darba pie pakalpojumu jomas turpināšanu. Latvija turpinās aicināt EK nākt klajā ar ES rūpniecības politikas ietvaru. Uzsveram nepieciešamību nodrošināt ES Vienotā tirgus integritāti un ilgtspēju.

Tirdzniecības jomā jāturpina darbs atbilstoši līdzšinējām nostādnēm, saglabājot uzticību atvērtai tirdzniecības politikai un uz vienlīdzīgiem noteikumiem balstītai daudzpusējās tirdzniecības sistēmai, kur centrālo lomu ieņem Pasaules Tirdzniecības organizācija.

Latvija kopumā piekrīt EK piedāvātajām ES Padomes rekomendācijām ES dalībvalstīm, tostarp arī Latvijai.

*Migrācija*

Sagaidāms, ka Eiropadome pievērsīsies situācijai Centrālās Vidusjūras migrācijas ceļā un Maltas deklarācijas par migrācijas ārējiem aspektiem īstenošanai, kā arī Kopējās Eiropas patvēruma sistēmas reformai.

Latvijai svarīga visaptverošas pieejas nodrošināšana ES migrācijas politikai, turpinot stiprināt ārējo robežu pārvaldību, veltot maksimālas pūles efektīvas atgriešanas politikas īstenošanai un sadarbības attīstīšanai ar galvenajām migrantu izcelsmes un tranzīta valstīm. Latvija atbalsta visus pasākumus, kas vērsti uz atgriešanas sistēmas efektivitātes uzlabošanu. Svarīgi pastiprināt centienus Maltas deklarācijā ietverto pasākumu īstenošanai, lai apturētu nelegālās migrācijas plūsmas Vidusjūras centrālajā daļā. Latvija uzskata, ka uzlabotai Kopējai Eiropas patvēruma sistēmai ir jābūt efektīvai, darboties spējīgai krīzes situācijās un tai jāmazina patvēruma sistēmas ļaunprātīgas izmantošanas riski. Atbildības un solidaritātes principi ES migrācijas un patvēruma politikā ir nesaraujami saistīti. Vienlaikus uzskatām, ka solidaritātes pasākumi nevar būt automātiski un dalība tajos jāīsteno tikai uz brīvprātības pamatiem.

*Parīzes nolīgums par klimata pārmaiņām*

Ņemot vērā ASV prezidenta D. Trampa 1. jūnija paziņojumu par izstāšanos no Parīzes nolīguma par cīņu pret klimata pārmaiņām, Eiropadome pievērsīsies šim jautājumam. Latvija piekrīt, ka Eiropadome atkārtoti jāapliecina ES apņemšanās ieviest Parīzes nolīgumu.

*Digitālā Eiropa*

Gaidāmā Digitālā samita (Tallina, 29. septembris) kontekstā Eiropadome apliecinās visaptverošas pieejas nepieciešamību digitālajos jautājumos, t.i. tirgi, infrastruktūra, sabiedrības aspekti, normas un standarti, saturs un dati, investīcijas, kiberdrošība, kā arī pētniecība un attīstība. Latvija atbalsta visaptverošu pieeju digitālajiem jautājumiem.

*Ārējās attiecības*

Eiropadomes priekšsēdētājs un Eiropas Komisijas priekšsēdētājs informēs par pēdējā laikā notikušajām sanāksmēm un starptautiskajiem samitiem. 25. maijā notika tikšanās ar ASV prezidentu D. Trampu un Turcijas prezidentu R. Erdoganu. Savukārt 25.-26. maijā norisinājās G7 samits.

*22. jūnija Eiropadomes 27 Eiropas Savienības dalībvalstu (50. panta) formāta sanāksme*

Sanāksmē paredzēts apstiprināt procedūru lēmuma pieņemšanai par Apvienotajā Karalistē atrodošos ES aģentūru (Eiropas Zāļu aģentūras un Eiropas Banku iestādes) pārcelšanu.

Latvija atbalsta piedāvāto procedūru lēmuma pieņemšanai par aģentūru uzņemošo dalībvalsti un neplāno izvirzīt savu kandidatūru Eiropas Zāļu aģentūras un/vai Eiropas Banku iestādes pārcelšanai uz Latviju. Atbalstu konkrētai kandidatūrai Latvija izvērtēs, ņemot vērā ne tikai “džentelmeņu vienošanos”[[1]](#footnote-1)[1], bet arī reģionālo aspektu, potenciālos ieguvumus attiecīgo nozaru griezumā un aģentūru pārvietošanai izvirzītos kritērijus.

|  |  |
| --- | --- |
| Iesniedzējs: ārlietu ministrs  | E.Rinkēvičs |
| Vīza: valsts sekretārs | A. Pildegovičs |

16.06.2017. 13:00

806

Una Ķepīte, 67016381

Una.Kepite@mfa.gov.lv

1. [1] 2003. gada 13. decembrī panāktā „džentlmeņu vienošanos”, kas paredz, ka prioritāti ES biroju un aģentūru izvietošanā piešķir tām dalībvalstīm, kuras ES pievienojās pēc 2004. gada un kurās šobrīd nav izvietots neviens ES birojs vai aģentūra. Šobrīd neviena aģentūra nav izvietota Bulgārijā, Horvātijā, Kiprā, Rumānijā un Slovākijā. [↑](#footnote-ref-1)